Dzangano ḽa Dzitshaka ḽa Vhapinduleli, ḽine Afrika Tshipembe ḽa vha muraḓo, ḽi ḓivhadza thero ya vhuṱambo ha u pembelela ha ṅwaha muṅwe na muṅwe, nahone thero ya naṅwaha ndi: “Vhupinduleli: u ṱuṱuwedza vhufa ha mvelele nga zwifhinga zwine zwa dzulela u shanduka.” Sa musi zwo sumbedzwa nga UNESCO, vhufa ha mvelele a hu ambiwi fhedzi “mimonyumente na zwithu zwo kuvhanganywaho”. Hu katelwa vhufa ha mvelele vhu sa farei u fana na nḓivho, lutendo na mishumo ya vhathu, vhuvha na vhushaka hashu na ḽifhasi. Sa tshitshavha tsha ḽifhasi ri khou vhona tshanduko dzine dza ṱanganya mvelele dze dza vha dzo paṱulukanywa kale. Sa zwe UNESCO ya sumbedzisa zwone hafhu “ U pfesesa vhufa ha mvelele vhu sa farei ha zwitshavha zwo fhambanaho zwi thusa kha uri hu vhe na nyambedzano nga ha mvelele dzo fhambanaho na u ṱuṱuwedza u ṱhonifha mvelele dza vhaṅwe.” ITD ya 2018 yo sedzesa nga maanḓa mushumo wa vhupinduleli kha u ṱuṱuwedza u pfesesa vhufa ha mvelele vhu sa farei ha vhaṅwe u itela u ṱuṱuwedza u ṱhonifha mvelele dza vhaṅwe.